સાબરકાંઠા જિલ્લા પંચાયતના મહિલા પ્રમુખ રતનબેન સુતરીયાના અધ્યક્ષ સ્થાને શુક્રવારે બપોરે સભાખંડમાં સામાન્ય સભાની બેઠક મળી હતી. જે દરમિયાન કારોબારી સમિતિ, શિક્ષણ સમિતિ, બાંધકામ સમિતિ સહિતની વિવિધ સમિતિઓની જાહેરાત કરવામાં આવી હતી. જિલ્લા પંચાયતની સામાન્ય સભા પૂર્ણ થતાની સાથે જ હિંમતનગર તાલુકાના ચૂંટાયેલા જિલ્લા પંચાયતના કોંગ્રેસના સદસ્યોને વિવિધ સમિતિઓમાં યોગ્ય સ્થાન ન મળતા બળાપો ઠાલવ્યો હતો અને જિલ્લા પંચાયતના પ્રમુખ તથા પ્રદેશ નિરીક્ષક તરીકે આવેલા રાજુભાઇ જોષી સમક્ષ ઉગ્ર રજૂઆતો કરી હતી. જેના કારણે જિલ્લા પંચાયત પ્રમુખના કાર્યાલયમાં રાજકીય માહોલ ગરમાયો હતો. નારાજ છ સદસ્યોએ પ્રમુખ એન્ટી ચેમ્બર્સમાં જઇને વિવિધ સમિતિઓમાંથી રાજીનામા આપી જિલ્લા પંચાયત પ્રમુખ રતનબેન સુતરીયા સામે ધરી દીધા હતા.